S-527/2016

Mál þetta var höfðað með tveimur ákærum lögreglustjórans á höfuðborgarsvæðinu, útgefnum 12. desember 2016 og 23. janúar 2017, á hendur S-kk-þgf Æ-kk-þgf, kt. 000000-0000, til heimilis [...].

Með fyrri ákærunni eru ákærða gefin að sök „eftirtalin brot framin á árinu 2015, nema annað sé tekið fram:

1.

Umferðarlagabrot með því að hafa:

1. Mánudaginn 21. desember, ekið bifreiðinni LP-578, með 128 km á klst. þar sem leyfður hámarkshraði var 90 km á klst., sviptur ökurétti og óhæfur til að stjórna henni örugglega vegna áhrifa ávana- og fíkniefna, (í blóði mældist tetrahýdrókannabínól 1,4 ng/ml) um Reykjanesbraut við Vogastapa, uns aksturinn var stöðvaður.

2. Mánudaginn 9. nóvember, ekið bifreiðinni LP-578, sviptur ökurétti og með 106 km á klst. þar sem leyfður hámarkshraði var 90 km á klst um Suðurlandsveg við Gljúfurholt í Ölfusi, Ölfushrepp.

3. Laugardaginn 24. október, ekið bifreiðinni LP-578, sviptur ökurétti og með 100 km á klst. þar sem leyfður hámarkshraði var 90 km á klst um Sandgerðisveg, Miðnesheiði, Sandgerði.

Telst brot í ákærulið 1 varða við 1. mgr., sbr. 2. mgr. 45. gr. a., þá teljast allir ákæruliðir einnig varða við 1. mgr. 48. gr. og 1. mgr. 37. gr., sbr. 5. gr. laga nr. 66/2006 og 3. gr. laga nr. 24/2007, allt sbr. 100. gr. umferðarlaga nr. 50/1987.

2.

Fíkniefnalagabrot með því að hafa, föstudaginn 15. janúar 2016, að Suðurgötu 83, Hafnarfirði, haft í vörslum sínum í sölu og dreifingarskyni samtals 41 kannabisplöntur og hafa um skeið fram til þess dags ræktað greindar plöntur, sem fundust í íbúðinni og að hafa á sama tíma haft í vörslum sínum 0,34 g af tóbaksblönduðu kannabisefni.

Telst háttsemi þessi varða við 2., sbr. 4., sbr. 4.gr a, sbr. 5. og 6. gr. laga nr. 65/1974, sbr. lög nr. 60/1980, sbr. lög nr. 13/1985 og lög nr. 10/1997 og lög nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.“

Þess er krafist að ákærði verði dæmdur til refsingar, til sviptingar ökuréttar og til greiðslu alls sakarkostnaðar. Þá er þess krafist að ákærði sæti upptöku á 41 kannabisplöntu, 0,34 g af tóbaksblönduðu kannabisefni, tjaldi, sex lömpum, tveimur viftum, tengli, tveimur loftdælum og fjórum loftsíum.

Með seinni ákærunni er ákærði sóttur til saka „fyrir eftirtalin brot í Reykjavík á árinu 2016:

Umferðarlagabrot, með því að hafa,

1. Laugardaginn 24. september, ekið bifhjólinu PI-982, suður Hallarmúla og austur Ármúla, Reykjavík, án gildra ökuréttinda og óhæfur um að stjórna henni örugglega vegna áhrifa ávana- og fíkniefna, (í blóði mældist amfetamín 265 ng/ml og í þvagi fannst kókaín) uns aksturinn var stöðvaður.

Telst brot þetta varða við 1. mgr., sbr. 2. mgr. 45. gr. a og 1. mgr. 48. gr., sbr. 5. gr. laga nr. 66/2006, sbr. 1. mgr. 100. gr. umferðarlaga nr. 50/1987.

Fíkniefnalagabrot, með því að hafa,

2. Föstudaginn 2. desember, í sölu og dreifingarskyni, haft í vörslum sínum falin í líkama sínum 36 pakkningar, 181,21 g af hassi, þar sem hann var í flugstöðinni í Reykjavík að Þorragötu 10, á leið í flug til Nuuk í Grænlandi.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.“

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar. Þá er gerð krafa um upptöku á 181,21 g af hassi.

I

Ákærði hefur fyrir dómi skýlaust játað öll þau brot sem honum eru gefin að sök í málinu. Var því farið með það samkvæmt 164. gr. laga um meðferð sakamála og það tekið til dóms án frekari sönnunarfærslu eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er réttilega heimfærð til refsiákvæða í ákærum.

II

Ákærði, sem er tæplega 27 ára gamall, var 24. apríl 2013 dæmdur í fimm mánaða fangelsi fyrir hegningarlagabrot og brot gegn 1. mgr. sbr. 2. mgr. 45. gr. a. umferðarlaga. Hann var að auki sviptur ökurétti í 15 mánuði. Þá samþykkti ákærði með sátt hjá lögreglustjóra 4. október 2013 að greiða sekt fyrir að aka bifreið sviptur ökurétti, en með því braut hann gegn 1. mgr. 48. gr. umferðarlaga. Loks gekkst hann undir sektargreiðslu og sviptingu ökuréttar í 24 mánuði með sátt hjá lögreglustjóra 25. ágúst 2014 fyrir brot gegn 45. gr. a. og 1. mgr. 48. gr. umferðarlaga. Ákærða var veitt reynslulausn 29. október 2014 í eitt ár á 75 daga eftirstöðvum fangelsisrefsingar samkvæmt framangreindum dómi. Með umferðarlagbrotum sínum samkvæmt þriðja kafla ákæru 12. desember 2016, en þau fólust í því að hann ók bifreið sviptur ökurétti og yfir leyfðum hámarkshraða, rauf hann skilyrði reynslulausnarinnar. Þykja ekki vera efni til annars en að taka hana upp og ákveða refsingu með hliðsjón af hinni óloknu refsivist samkvæmt 1. mgr. 82. gr. laga nr. 15/2016 um fullnustu refsinga, sbr. 60. gr. og 1. mgr. 77. gr. almennra hegningarlaga. Samkvæmt þessu og að sakaferli ákærða virtum þykir refsing hans hæfilega ákveðin fangelsi í átta mánuði. Til frádráttar refsingunni kemur gæsluvarðhald sem ákærði sætti frá 2. til 5. desember 2016.

Með vísan til 1. og 3. mgr. 101. gr. og upphafsákvæðis 1. mgr. 102. gr. umferðarlaga verður ákærði sviptur ökurétti ævilangt frá birtingu dóms þessa að telja.

Ákærði hefur fallist á upptökukröfur samkvæmt ákærum og verða þær teknar til greina.

Ákærði verður dæmdur til að greiða allan sakarkostnað málsins samkvæmt yfirliti sækjanda um hann og ákvörðun dómsins um þóknun skipaðs verjanda, sem ákveðin er að meðtöldum virðisaukaskatti, eins og nánar greinir í dómsorði.

Þ-kk-nf I-kk-nf N-kk-nf héraðsdómari dæmir mál þetta.

Dómsorð:

Ákærði, S-kk-nf Æ-kk-nf, sæti fangelsi í átta mánuði. Til frádráttar refsingunni kemur gæsluvarðhald sem ákærði sætti frá 2. til 5. desember 2016.

Ákærði er sviptur ökurétti ævilangt frá birtingu dóms þessa að telja.

Ákærði sæti upptöku á 181,21 g af hassi, 41 kannabisplöntu, 0,34 g af tóbaksblönduðu kannabisefni, tjaldi, sex lömpum, tveimur viftum, tengli, tveimur loftdælum og fjórum loftsíum.

Ákærði greiði 775.559 krónur í sakarkostnað, þar af 248.000 krónur í þóknun til skipaðs verjanda síns, G-kk-ef S-x-x R-kk-ef héraðsdómslögmanns.

Þ-kk-nf I-kk-nf N-kk-nf